钦定古今图书集成/明伦汇编/氏族典/第147卷 > 孙逖
## 钦定古今图书集成/明伦汇编/氏族典/第147卷 > 孙逖

按《唐书孙逖传》：“逖，博州武水人，后魏光禄大夫惠蔚
其先也。祖希壮，为韩王府典签。父嘉之，襄邑令。逖幼
有文，属思警敏，举文藻宏丽等科。开元十年，又举贤
良方正，擢左拾遗。李暠镇太原，表置幕府，以起居舍
人入为集贤院修撰，改考功员外郎，俄迁中书舍人。
是时，嘉之且八十，犹为令。逖求降外官，增父秩，拜嘉”
之宋州司马，听致仕。父丧缺，复拜舍人。开元间，苏颋、
齐澣、苏晋、贾曾、韩休、许景先及逖典诏诰，为代言最，
而逖尤精密。居职八年，判刑部侍郎，以病风乞解，徙
太子左庶子，徙少詹事。上元中卒，谥曰“文。”